2.ปัจจัยความเสี่ยง

  ปัจจัยความเสี่ยงในการประกอบธุรกิจของบริษัทฯ
  ที่อาจจะมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญและแนวทางในการป้องกันความเสี่ยงสามารถสรุปได้ดังนี้

2.1 ความเสี่ยงในการประกอบธุรกิจ

บริษัทฯประกอบธุรกิจหลัก 3ประเภท คือ
ธุรกิจให้บริการติดตามเร่งรัดหนี้ธุรกิจบริหารหนี้ด้อยคุณภาพและธุรกิจให้บริการสินเชื่อเช่าซื้อรถยนต์ซึ่งมีความเสี่ยงที่แตกต่างกันตามประเภทธุรกิจ
ดังนี้

2.1.1 ธุรกิจให้บริการติดตามเร่งรัดหนี้

2.1.1.1
ความเสี่ยงจากการเปลี่ยนนโยบายการจัดการหนี้ด้อยคุณภาพและอำนาจต่อรองของผู้ว่าจ้าง

ที่ผ่านมา กลุ่มผู้ว่าจ้างมีนโยบายว่าจ้างให้บริษัทฯ ติดตามเร่งรัดหนี้ด้อยคุณภาพ
เนื่องจากต้องการลดภาระการดำเนินการและค่าใช้จ่ายในการติดตามเร่งรัดหนี้ แต่ระยะหลัง
ผู้ว่าจ้างบางรายมีการปรับเปลี่ยนนโยบายโดยดำเนินการติดตามหนี้เอง
หรือจำหน่ายหนี้สินด้อยคุณภาพ เนื่องจากผู้ว่าจ้างเริ่มให้ความสำคัญกับกระบวนการติดตามหนี้
หรือเพื่อลดความเสี่ยงด้านภาพลักษณ์ของผู้ว่าจ้าง
รวมถึงเพื่อลดอัตราหนี้เสียต่อสินเชื่อรวมของผู้ว่าจ้าง ทำให้บริษัทฯ
มีความเสี่ยงที่จะสูญเสียรายได้จากการให้บริการติดตามเร่งรัดหนี้
และประสบปัญหาการบริหารงานบุคคล นอกจากนี้ ธุรกิจให้บริการติดตามเร่งรัดหนี้
เป็นธุรกิจที่ผู้ว่าจ้างมีอำนาจในการต่อรอง กล่าวคือ ผู้ว่าจ้างเป็นผู้กำหนดราคาค่าจ้าง
ลักษณะของพอร์ตลูกหนี้ที่ว่าจ้าง ปริมาณลูกหนี้ที่ว่าจ้าง และระยะเวลาจ้าง ดังนั้น
ผู้ว่าจ้างจึงมีอิทธิพลต่อผลประกอบการของบริษัทฯ

  บริษัทฯ ได้เล็งเห็นถึงความเสี่ยงดังกล่าว
  จึงมีนโยบายในการรักษาและพัฒนาคุณภาพการให้บริการให้สอดคล้องตามนโยบายของผู้ว่าจ้าง
  ด้วยค่าบริการที่เป็นธรรมและไม่เพิ่มค่าใช้จ่ายให้ผู้ว่าจ้าง
  รวมถึงการพัฒนาระบบและฐานข้อมูลให้ทันสมัย เพื่อให้ผู้ว่าจ้างมั่นใจได้ว่า บริษัทฯ
  มีศักยภาพในการติดตามหนี้ สามารถเก็บรักษาข้อมูลความลับลูกค้าได้เป็นอย่างดี
  และไม่กระทบต่อชื่อเสียงและภาพลักษณ์ของผู้ว่าจ้าง
  ผู้ว่าจ้างก็ยังน่าจะดำเนินการว่าจ้างบุคคลภายนอกในการติดตามหนี้อยู่
  เพื่อลดภาระในการติดตามหนี้เอง นอกจากนี้ บริษัทฯ
  ยังได้ขยายธุรกิจเข้าสู่ธุรกิจบริหารหนี้ด้อยคุณภาพ
  เพื่อลดความเสี่ยงจากการพึ่งพิงธุรกิจให้บริการติดตามเร่งรัดหนี้และอำนาจต่อรองของผู้ว่าจ้าง
  และทำให้บริษัทฯ สามารถบริหารจัดการบุคลากรที่มีอยู่ได้อย่างมีประสิทธิภาพมากขึ้น

2.1.1.2 ความเสี่ยงจากการแข่งขันในอุตสาหกรรม

ธุรกิจให้บริการติดตามเร่งรัดหนี้ เป็นธุรกิจที่มีผู้ประกอบการจำนวนมาก
อาจส่งผลให้เกิดการแข่งขันด้านอัตราค่าบริการติดตามหนี้ (Commission Rate)
ประกอบกับธุรกิจดังกล่าวเป็นธุรกิจที่ใช้เงินลงทุนไม่มากนักและมีโครงสร้างการดำเนินธุรกิจที่ไม่ซับซ้อน
จึงมีความเสี่ยงที่ผู้ประกอบการรายใหม่จะเข้ามาแข่งขันในธุรกิจเพิ่มมากขึ้น
ซึ่งผู้ที่เข้ามาแข่งขันอาจเป็นบริษัทข้ามชาติ หรือผู้ดำเนินธุรกิจที่เกี่ยวข้อง เช่น
สำนักงานกฎหมายผู้ฟ้องร้องคดี ผู้บริหารหนี้ด้อยคุณภาพ เป็นต้น
ทำให้บริษัทฯอาจเผชิญกับภาวะการแข่งขันที่สูงและอาจส่งผลกระทบต่อผลประกอบการ

อย่างไรก็ดี บริษัทฯคาดว่าจะมีความเสี่ยงจากการแข่งขันไม่มากนัก เนื่องจากผู้ว่าจ้างของบริษัทฯ
ส่วนใหญ่เป็นธนาคารพาณิชย์ สถาบันการเงิน หรือบริษัทขนาดใหญ่
ซึ่งให้ความสำคัญกับคุณสมบัติของผู้ประกอบการ
คุณภาพการให้บริการและความเสี่ยงต่อภาพลักษณ์ของผู้ว่าจ้าง
โดยบริษัทฯมีนโยบายการติดตามหนี้โดยมุ่งเน้นคุณภาพการให้บริการในระดับราคาที่แข่งขันได้
มีบุคลากรและระบบสารสนเทศการจัดเก็บข้อมูลที่มีประสิทธิภาพ ในขณะที่

ผู้ประกอบการส่วนใหญ่ ยังเป็นบริษัทขนาดเล็ก มีจำนวนบุคลากรน้อย
หรือขาดระบบติดตามหนี้ที่จะรองรับการให้บริการกับผู้ว่าจ้างรายใหญ่ประกอบกับบริษัทฯ
มีประสบการณ์ในการติดตามหนี้ และความสัมพันธ์อันดีที่บริษัทฯมีกับผู้ว่าจ้างมากว่า 17 ปี
ได้รับรางวัลการปฏิบัติงานดีเด่นจากผู้ว่าจ้างหลายรายและหลายปีติดต่อกัน ทำให้บริษัทฯ มั่นใจว่า
บริษัทฯมีศักยภาพและสามารถแข่งขันกับผู้ประกอบการรายอื่นในอุตสาหกรรมได้

สำหรับความเสี่ยงที่ผู้ประกอบการรายใหม่จะเข้ามาแข่งขันในอุตสาหกรรมเพิ่มมากขึ้น
บริษัทฯคาดว่าจะมีความเสี่ยงดังกล่าวไม่มากนัก
เนื่องจากการเข้ามาดำเนินธุรกิจให้บริการติดตามเร่งรัดหนี้มีข้อจำกัดที่สำคัญ คือ
การไม่ได้รับความไว้วางใจจากผู้ว่าจ้าง
ทำให้ศักยภาพในการแข่งขันไม่เท่าเทียมกับผู้ประกอบการรายเดิมที่มีอยู่
สำหรับกรณีที่เกรงว่าผู้ประกอบการธุรกิจที่เกี่ยวข้องรายอื่นๆ จะเข้ามาดำเนินธุรกิจติดตามหนี้เพิ่ม
บริษัทฯคาดว่า
สำนักงานกฎหมายผู้ฟ้องร้องคดีอาจเข้ามาแต่เน้นไปที่การฟ้องร้องดำเนินคดีมากกว่าการติดตามและเร่งรัดหนี้
ซึ่งตรงข้ามกับบริษัทฯที่เน้นการให้บริการติดตามและเร่งรัดหนี้ สำหรับผู้บริหารหนี้ด้อยคุณภาพ
โดยปกติจะดำเนินการติดตามเร่งรัดหนี้ที่ซื้อมาบริหารอยู่แล้ว
จึงเน้นเฉพาะประเภทหนี้ที่ตนเองมีความชำนาญหรือบริหารหนี้ดังกล่าวอยู่ กล่าวคือ
มุ่งเน้นการติดตามหนี้เพื่อส่งเสริมธุรกิจหลักของตนเองเท่านั้นดังนั้นบริษัทฯ
คาดว่าโอกาสที่จะมีผู้ติดตามหนี้รายใหญ่รายใหม่เข้ามาแข่งขันในธุรกิจจึงมีไม่มากนัก

2.1.1.3 ความเสี่ยงจากการฟ้องร้องดำเนินคดีอันเกิดจากการติดตามหนี้

บริษัทฯ มีความเสี่ยงจากการถูกฟ้องร้องดำเนินคดีจากลูกหนี้
อันเป็นผลจากการติดตามเร่งรัดหนี้ของบริษัทฯ ซึ่งอาจทำให้เกิดข้อขัดแย้งกับลูกหนี้ที่ถูกติดตามหนี้

อย่างไรก็ดี ปัจจุบัน บริษัทฯ ไม่มีกรณีฟ้องร้องดำเนินคดีจากกลุ่มลูกหนี้ที่ถูกติดตามเร่งรัดหนี้
เนื่องจากบริษัทฯ
มีการอบรมและมีมาตรการทางวินัยควบคุมดูแลพนักงานติดตามเร่งรัดหนี้ให้ปฏิบัติต่อลูกหนี้ด้วยวิธีการที่สุภาพและเป็นไปตามมาตรฐานการปฏิบัติงานของบริษัทฯ
และผู้ว่าจ้าง บริษัทฯ จึงเชื่อว่ามีโอกาสที่จะถูกฟ้องร้องดำเนินคดีน้อยมาก

2.1.1.4 ความเสี่ยงจากการดำเนินงานที่อาจก่อให้เกิดภาพลักษณ์ที่ไม่ดีต่อสังคม

บริษัทฯ ดำเนินธุรกิจให้บริการติดตามเร่งรัดหนี้
ทำให้ในการเจรจากับลูกหนี้อาจมีการโต้แย้งหรือสร้างความไม่พึงพอใจแก่ผู้ที่ถูกติดตามหนี้
ประกอบกับการที่มีผู้เร่งรัดหนี้บางรายในกลุ่มอุตสาหกรรมกระทำการเร่งรัดหนี้ในแนวทางที่ไม่เหมาะสม
เช่น ใช้ถ้อยคำไม่สุภาพ ติดตามหนี้ในลักษณะที่สร้างความรำคาญและก่อกวนจนถึงขั้นทำการข่มขู่
เป็นต้น ทำให้บริษัทฯ
มีความเสี่ยงจะถูกกล่าวหาหรือถูกจัดรวมว่ามีการดำเนินธุรกิจไม่เหมาะสมจนอาจเสื่อมเสียถึงภาพลักษณ์ของบริษัทฯ
ได้

  อย่างไรก็ดี บริษัทฯ
  มีนโยบายอย่างเข้มงวดในการติดตามเร่งรัดหนี้ในลักษณะสุภาพและให้เกียรติลูกหนี้
  โดยบริษัทฯกำหนดนโยบายช่วงเวลาโทรติดตามเร่งรัดหนี้ตั้งแต่เวลา 8.30 น. จนถึง 20.00
  น. เฉพาะวันจันทร์ถึงวันศุกร์ และมาตรการอื่นๆ
  ซึ่งเป็นไปตามแนวปฏิบัติในการติดตามทวงถามหนี้ ที่ออกโดยธนาคารแห่งประเทศไทย ที่ผ่านมา
  บริษัทฯ ได้รับความไว้วางใจระดับสูงในด้านคุณภาพการติดตามหนี้จากลูกค้ากลุ่มผู้ว่าจ้าง
  พร้อมกันนี้บริษัทฯ ยังไม่เคยได้รับแจ้งร้องเรียนการติดตามหนี้ที่ไม่เหมาะสมของบริษัทฯ
  จากกลุ่มผู้ว่าจ้าง

2.1.1.5 ความเสี่ยงจากการพึ่งพิงลูกค้ารายใหญ่

บริษัทฯ ประกอบธุรกิจให้บริการติดตามเร่งรัดหนี้
โดยมีรายได้การติดตามชำระหนี้จากผู้ว่าจ้างซึ่งเป็นสถาบันการเงินแห่งหนึ่งในสัดส่วนที่สูง
คือประมาณร้อยละ 30 - 40เมื่อเทียบกับรายได้จากการติดตามเร่งรัดหนี้ในแต่ละปี
หรือคิดเป็นประมาณร้อยละ 10
ของรายได้รวมที่ผ่านมาบริษัทฯมีความสัมพันธ์ที่ดีกับผู้ว่าจ้างรายดังกล่าวมาโดยตลอด
โดยเป็นผู้ว่าจ้างที่ส่งงานมาให้แก่บริษัทฯตั้งแต่ปี 2541
และบริษัทฯทำสัญญารับจ้างติดตามหนี้กับลูกค้ารายนี้ โดยมีอายุสัญญาประมาณ 3 ปี
แต่มีการทำสัญญากันต่อเนื่องเสมอมา อย่างไรก็ดี เนื่องจาก ผู้ประกอบการในธุรกิจมีมากราย
จึงมีโอกาสที่ผู้ว่าจ้างจะไม่ต่อสัญญากับบริษัทฯหรือหันไปทำสัญญาบางส่วนหรือทั้งหมดกับผู้ว่าจ้างอื่น
ซึ่งอาจมีผลต่อรายได้ของบริษัทฯ และหากบริษัทฯไม่สามารถหาผู้ว่าจ้างมาทดแทนได้
อาจมีผลกระทบทางลบต่อธุรกิจบริษัทฯในระยะยาว

อย่างไรก็ดี ถึงแม้ว่า บริษัทฯมีความสัมพันธ์อันดีกับผู้ว่าจ้างดังกล่าวเป็นเวลานาน บริษัทฯ
ได้เล็งเห็นถึงความเสี่ยงดังกล่าว จึงเน้นการสร้างสัมพันธ์อันดีแก่กลุ่มคู่ค้าเดิม
และพยายามขยายฐานคู่ค้าไปสู่คู่ค้ารายอื่นมากยิ่งขึ้น
โดยให้ฝ่ายการตลาดดำเนินการติดตามข้อมูลของกลุ่มลูกค้าเป้าหมาย เช่น กลุ่มสถาบันการเงิน
กลุ่มผู้ให้บริการสินเชื่อส่วนบุคคล กลุ่มผู้ให้บริการสินเชื่อเช่าซื้อ
กลุ่มผู้ให้บริการขายส่งสินค้าหรือขายตรง เป็นต้น
เพื่อหาโอกาสเข้าไปนำเสนอข้อมูลเกี่ยวกับผลงานของบริษัทฯ
ที่ผ่านมาเพื่อเปิดโอกาสในการทำธุรกิจทั้งนี้
สำหรับกรณีที่ผู้ว่าจ้างจะไปทำสัญญาบางส่วนหรือทั้งหมดกับผู้รับจ้างรายอื่นนั้น
บริษัทฯคาดว่ามีความเป็นไปได้ไม่มากนัก เนื่องจาก บริษัทฯ
ยังคงคุณภาพการให้บริการที่ดีเป็นไปตามมาตรฐานที่ผู้ว่าจ้างกำหนด
ประกอบกับบริษัทฯมีผลการติดตามหนี้ที่ดีในระดับราคาที่เหมาะสมและแข่งขันได้

2.1.2 ธุรกิจบริหารหนี้ด้อยคุณภาพ

2.1.2.1 ความเสี่ยงจากการลงทุนซื้อหนี้ด้อยคุณภาพมาบริหาร

บริษัทฯ ดำเนินธุรกิจลงทุนซื้อหนี้ด้อยคุณภาพจากบริษัทเช่าซื้อ และสถาบันการเงิน
มาดำเนินการจัดเก็บและติดตามหนี้ด้วยตนเอง โดยในการกำหนดราคาประมูลซื้อหนี้
บริษัทฯจะพิจารณาจากประเภทหนี้ คุณภาพของหนี้แต่ละประเภท ระยะเวลาที่ค้างชำระ
และเป้าหมายในการจัดเก็บหนี้ของบริษัทฯ

อย่างไรก็ดี ในการพิจารณาและกำหนดราคาซื้อหนี้ด้อยคุณภาพแต่ละครั้ง
บริษัทฯมีการวางแผนอย่างรอบคอบ และตรวจสอบข้อมูลหนี้โดยละเอียดจากข้อมูลที่ผู้ขายจัดเตรียมให้
ข้อมูลการวิเคราะห์การจัดเก็บหนี้และข้อมูลอื่นๆ
เพื่อประเมินระยะเวลาและสัดส่วนเงินที่คาดว่าบริษัทฯจะจัดเก็บหนี้ได้ต้นทุนในการดำเนินงานตลอดระยะเวลาจัดเก็บหนี้
และอัตราผลตอบแทนที่บริษัทฯ
ต้องการประกอบกับบริษัทฯมีประสบการณ์ติดตามหนี้เป็นระยะเวลายาวนานถึง 17 ปี
มีข้อมูลการวิเคราะห์ประวัติการจัดเก็บหนี้และมีการติดตามผลการจัดเก็บหนี้อย่างต่อเนื่องและสม่ำเสมอโดยมีการประชุมผู้บริหารเพื่อติดตามและประเมินผลการจัดเก็บทุกสัปดาห์
รวมทั้งหาทางแก้ไขหรือออกมาตรการทางการตลาดเพื่อรองรับและกระตุ้นการจัดเก็บหนี้

2.1.2.2 ความเสี่ยงจากการแข่งขันในอุตสาหกรรม

ธุรกิจบริหารหนี้ด้อยคุณภาพ เป็นธุรกิจที่ยังมีคู่แข่งขันไม่มากนัก
จึงมีความเสี่ยงที่ผู้ประกอบการรายใหม่จะเข้ามาแข่งขันในธุรกิจเพิ่มมากขึ้นและอาจส่งผลให้เกิดการแข่งขันด้านราคาประมูลซื้อซึ่งผู้ประกอบการรายใหม่ที่เข้ามาแข่งขันอาจเป็นบริษัทข้ามชาติ
หรือผู้ดำเนินธุรกิจที่เกี่ยวข้อง เช่น สำนักงานกฎหมายผู้ฟ้องร้องคดี ผู้ให้บริการติดตามเร่งรัดหนี้
เป็นต้น นอกจากนี้ บริษัทฯยังมีความเสี่ยงที่ผู้จำหน่ายหนี้จะดำเนินการติดตามหนี้เอง
หรือว่าจ้างบุคคลภายนอกในการติดตามหนี้ แทนการจำหน่ายหนี้ให้แก่บุคคลภายนอก

อย่างไรก็ดี บริษัทฯคาดว่า
จะมีความเสี่ยงไม่มากนักที่ผู้ประกอบการรายใหม่จะเข้ามาแข่งขันในอุตสาหกรรมเพิ่มมากขึ้น
เนื่องจากการเข้ามาดำเนินธุรกิจบริหารหนี้ด้อยคุณภาพมีคุณสมบัติหลักๆที่สำคัญ คือ
ต้องมีระดับเงินทุนที่เพียงพอ มีความสามารถและประสบการณ์ในการพิจารณาและกำหนดราคาซื้อหนี้
และมีศักยภาพในการติดตามหนี้ ซึ่งหากผู้ประกอบการรายใหม่ไม่มีคุณสมบัติดังกล่าว
อาจทำให้ศักยภาพในการแข่งขันไม่เท่าเทียมกับผู้ประกอบการรายเดิมที่มีอยู่สำหรับกรณีที่เกรงว่าผู้ประกอบการธุรกิจที่เกี่ยวข้องรายอื่นๆ
จะเข้ามาดำเนินธุรกิจบริหารหนี้ด้อยคุณภาพเพิ่ม บริษัทฯคาดว่า
สำนักงานกฎหมายผู้ฟ้องร้องคดีอาจเข้ามาแต่เน้นไปที่กลุ่มหนี้ที่ต้องการนำไปฟ้องร้องดำเนินคดีมากกว่า
ซึ่งตรงข้ามกับบริษัทฯที่เน้นกลุ่มหนี้เพื่อการติดตามและเร่งรัดหนี้มากกว่า
สำหรับผู้ติดตามและเร่งรัดหนี้ โดยปกติจะดำเนินการติดตามเร่งรัดหนี้ที่ให้บริการแก่ผู้ว่าจ้างอยู่แล้ว

สำหรับความเสี่ยงที่ผู้จำหน่ายหนี้จะดำเนินการติดตามหนี้เอง
หรือว่าจ้างบุคคลภายนอกในการติดตามหนี้ แทนการจำหน่ายหนี้ให้แก่บุคคลภายนอกนั้น บริษัทฯ
คาดว่า ผู้ว่าจ้างจะยังคงจำหน่ายหนี้สินด้อยคุณภาพให้แก่บุคคลภายนอก
เนื่องจากปริมาณยอดคงค้างสินเชื่อในระบบธนาคารพาณิชย์ไม่รวมเงินให้สินเชื่อระหว่างธนาคาร
(Interbank) ยังเพิ่มสูงขึ้นอย่างต่อเนื่อง และผู้ขาย (สถาบันการเงิน หรือบริษัทเช่าซื้อ)
ยังมีความต้องการลดต้นทุนในการติดตามหนี้และลดสัดส่วนหนี้สงสัยจะสูญลง

2.1.2.3 ความเสี่ยงจากการฟ้องร้องดำเนินคดีอันเกิดจากการติดตามหนี้ที่ซื้อมาบริหาร

บริษัทฯ มีความเสี่ยงจากการถูกฟ้องร้องดำเนินคดีจากลูกหนี้
อันเป็นผลจากการติดตามเร่งรัดหนี้ที่บริษัทฯซื้อมาบริหารโดยการติดตามหนี้มีทั้งที่บริษัทฯ
ติดตามเองและว่าจ้างให้บุคคลภายนอกดำเนินการ
(Outsource)ซึ่งอาจทำให้เกิดข้อขัดแย้งกับลูกหนี้ที่ถูกติดตามหนี้

อย่างไรก็ดี ที่ผ่านมา บริษัทฯ ไม่เคยมีกรณีฟ้องร้องดำเนินคดีจากกลุ่มลูกหนี้ที่ถูกติดตามเร่งรัดหนี้
เนื่องจากบริษัทฯ
มีการอบรมและมาตรการทางวินัยควบคุมดูแลพนักงานติดตามเร่งรัดหนี้ให้ปฏิบัติต่อลูกหนี้ด้วยวิธีการที่สุภาพและเป็นไปตามมาตรฐานการปฏิบัติงานของบริษัทฯ

2.1.2.4 ความเสี่ยงจากการดำเนินงานที่อาจก่อให้เกิดภาพลักษณ์ที่ไม่ดีต่อสังคม

บริษัทฯ ดำเนินธุรกิจบริหารหนี้ด้อยคุณภาพโดยการจัดเก็บและติดตามหนี้ทั้งที่บริษัทฯ
ติดตามเองและว่าจ้างให้บุคคลภายนอกดำเนินการ
(Outsource)ทำให้ในการเจรจากับลูกหนี้อาจมีการโต้แย้งหรือสร้างความไม่พึงพอใจแก่ผู้ที่ถูกติดตามหนี้
ทำให้บริษัทฯ
มีความเสี่ยงจะถูกกล่าวหาหรือถูกจัดรวมว่ามีการดำเนินธุรกิจไม่เหมาะสมจนอาจเสื่อมเสียถึงภาพลักษณ์ของบริษัทฯ
ได้

  อย่างไรก็ดี บริษัทฯ
  มีนโยบายอย่างเข้มงวดในการติดตามเร่งรัดหนี้ในลักษณะสุภาพและให้เกียรติลูกหนี้
  โดยบริษัทฯกำหนดนโยบายช่วงเวลาโทรติดตามเร่งรัดหนี้ตั้งแต่เวลา 8.30 น. จนถึง 20.00
  น. เฉพาะวันจันทร์ถึงวันศุกร์ และมาตรการอื่นๆ
  ซึ่งเป็นไปตามแนวปฏิบัติในการติดตามทวงถามหนี้ ที่ออกโดยธนาคารแห่งประเทศไทย

2.1.2.5 ความเสี่ยงจากการพึ่งพิงคู่ค้ารายใหญ่

บริษัทฯ ประกอบธุรกิจบริหารหนี้ด้อยคุณภาพโดยการประมูลซื้อหนี้มาบริหารงาน โดยตั้งแต่ปี 2554
บริษัทฯ เริ่มขยายไปสู่การประมูลซื้อหนี้ที่มูลค่ามากขึ้น จากหนี้กลุ่มที่มีมูลหนี้เต็มจำนวนประมาณ
1,500 ล้านบาท ไปสู่หนี้กลุ่มที่มีมูลหนี้เต็มจำนวนประมาณ 5,000 ล้านบาท
ทำให้จำนวนกลุ่มหนี้ที่ซื้อมาบริหารต่อปีน้อยลง แต่เงินลงทุนในหนี้ต่อกลุ่มเพิ่มสูงขึ้น
ซึ่งอาจพิจารณาได้ว่าบริษัทฯ มีความเสี่ยงจากการพึ่งพิงคู่ค้าทั้งสองราย
หากคู่ค้าดังกล่าวไม่มีนโยบายจำหน่ายหนี้ด้อยคุณภาพ หรือไม่เชิญบริษัทฯ
เข้าร่วมประมูลซื้อหนี้ด้อยคุณภาพ หรือไม่จำหน่ายหนี้ให้แก่บริษัทฯ
อาจจะส่งผลต่อหนี้ใหม่ที่จะนำมาบริหารและส่งผลต่อผลการดำเนินงานของบริษัทฯ

  อนึ่ง บริษัทฯ เชื่อว่าด้วยความสัมพันธ์ที่ดีกับคู่ค้าดังกล่าว
  ประกอบกับคุณสมบัติและประสบการณ์ของบริษัทฯ ในธุรกิจ ทำให้บริษัทฯ
  มีความเสี่ยงค่อนข้างต่ำที่จะไม่ได้เข้าร่วมประมูลซื้อหนี้ด้อยคุณภาพ อย่างไรก็ดี บริษัทฯ
  เล็งเห็นถึงความเสี่ยงที่อาจเกิดขึ้นหากบริษัทฯ ไม่ได้ประมูลซื้อหนี้จากคู่ค้าทั้งสอง
  หรือไม่ชนะการประมูล บริษัทฯ
  จึงเน้นการสร้างสัมพันธ์อันดีแก่กลุ่มคู่ค้าเดิมทุกรายมีการวิเคราะห์และกำหนดราคาประมูลที่แข่งขันได้และพยายามขยายฐานคู่ค้าไปสู่คู่ค้ารายอื่นมากยิ่งขึ้น

2.1.3 ธุรกิจเช่าซื้อรถยนต์

2.1.3.1 ความเสี่ยงจากการแข่งขันในอุตสาหกรรม

ตลาดรถยนต์เป็นตลาดที่มีการขยายตัวสูงขึ้นมากในช่วงที่ผ่านมา
ส่งผลให้ธุรกิจเช่าซื้อรถยนต์เกิดการแข่งขันกันสูงขึ้น
และส่งผลให้เกิดผู้ประกอบการธุรกิจเช่าซื้อรายใหม่มากขึ้นตามไปด้วย

  อย่างไรก็ดี บริษัทฯได้คำนึงถึงความเสี่ยงดังกล่าว แต่คาดว่า
  จะมีความเสี่ยงดังกล่าวไม่มากนักเนื่องจากสถาบันการเงินขนาดใหญ่และผู้ผลิตและผู้แทนจำหน่ายรถยนต์ส่วนใหญ่จะเน้นการให้สินเชื่อเช่าซื้อสำหรับรถยนต์ใหม่ป้ายแดง
  และสถาบันการเงินขนาดกลางและขนาดเล็กและผู้ผลิตและผู้แทนจำหน่ายรถยนต์ส่วนใหญ่จะเน้นการให้สินเชื่อเช่าซื้อสำหรับรถยนต์ใช้แล้วแก่กลุ่มลูกค้าตลาดบนหรือลูกค้าเกรดเอ
  ในขณะที่บริษัทฯเน้นการให้สินเชื่อเช่าซื้อสำหรับรถยนต์ใช้แล้วแก่กลุ่มลูกค้าระดับกลางและระดับรากหญ้าหรือลูกค้าเกรดบีและซี

2.1.3.2 ความเสี่ยงจากความผันผวนของอัตราดอกเบี้ย

รายได้หลักของธุรกิจการให้สินเชื่อเช่าซื้อรถยนต์มาจากดอกเบี้ยรับจากการให้สินเชื่อ
ซึ่งบริษัทฯจะคิดดอกเบี้ยกับลูกค้าในอัตราคงที่ตลอดระยะเวลาเช่าซื้อที่ 36 – 72งวด
ในขณะที่เงินกู้ยืมซึ่งเป็นต้นทุนหลักในการปล่อยสินเชื่อดังกล่าวมีอัตราดอกเบี้ยคงที่และลอยตัว
โดยระยะเวลาของเงินกู้ยืมไม่เกิน 12 เดือน
และคาดว่าอัตราดอกเบี้ยในตลาดมีแนวโน้มจะปรับสูงขึ้นในระยะสั้นนี้
ดังนั้นมูลค่าของสินเชื่อที่บริษัทฯมีอยู่จะถูกปรับลดมากกว่าการปรับลดมูลค่าของเงินกู้ยืม
ซึ่งจะส่งผลให้ส่วนต่างของอัตรากำไรลดลงไปตามสัดส่วน

  อย่างไรก็ดี บริษัทฯได้ตระหนักถึงความเสี่ยงดังกล่าว
  และมีแผนที่จะหาแหล่งเงินทุนที่มีอัตราดอกเบี้ยคงที่และระยะเวลากู้ยืมที่ยาวขึ้นให้สอดคล้องกับลักษณะการให้สินเชื่อเช่าซื้อ
  นอกจากนี้
  บริษัทฯจะนำเงินเพิ่มทุนส่วนหนึ่งในครั้งนี้มาเป็นแหล่งเงินทุนในการให้บริการสินเชื่อเช่าซื้อรถยนต์

2.1.3.3 ความเสี่ยงจากนโยบายของรัฐบาล

นโยบายของรัฐบาลที่เกี่ยวข้องกับธุรกิจรถยนต์ส่งผลกระทบโดยตรงต่อธุรกิจเช่าซื้อรถยนต์ของบริษัทฯ
การเปลี่ยนแปลงนโยบายที่เกี่ยวข้องจะส่งผลกระทบโดยตรงต่อรายได้และผลการดำเนินงานของบริษัทฯ
ดังเช่น นโยบายให้สิทธิประโยชน์ทางภาษีสำหรับรถยนต์ใหม่คันแรกที่รัฐบาลประกาศใช้ในปี 2554
ส่งผลให้ประชาชนหันไปซื้อและเช่าซื้อรถยนต์ใหม่มากขึ้นแทนการซื้อและเช่าซื้อรถยนต์ใช้แล้วเป็นต้น

  อย่างไรก็ดี
  ถึงแม้ว่านโยบายให้สิทธิประโยชน์ดังกล่าวจะเกิดขึ้นไม่บ่อยนักและให้สิทธิประโยชน์เพียงระยะเวลาหนึ่งบริษัทฯ
  ได้ทำการศึกษาข้อจำกัด ตรวจสอบและติดตามข้อมูลที่เกี่ยวข้องอย่างสม่ำเสมอ
  เพื่อให้สามารถกำหนดแผนทางการตลาดและเตรียมความพร้อมในการรับมือต่อนโยบายของภาครัฐที่เปลี่ยนแปลงไปได้อย่างเหมาะสม

2.2 ความเสี่ยงด้านการบริหารจัดการ

2.2.1 ความเสี่ยงจากการที่ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

  ณ วันที่ 31 ธันวาคม 2555 บริษัท เจ มาร์ท จำกัด (มหาชน)
  (“เจมาร์ท”)ซึ่งเป็นผู้ถือหุ้นรายใหญ่ของบริษัทฯ ถือหุ้นร้อยละ 100
  ของทุนชำระแล้วทั้งหมดภายหลังการเพิ่มทุนและเสนอขายให้แก่ประชาชนในครั้งนี้
  เจมาร์ทยังคงถือหุ้นในสัดส่วนไม่ต่ำกว่าร้อยละ 75ของทุนชำระแล้วทั้งหมด
  ซึ่งสัดส่วนการถือหุ้นดังกล่าว ส่งผลให้เจมาร์ทมีอำนาจในการควบคุม มีอิทธิพลต่อการตัดสินใจ
  และสามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
  หรือการขอมติที่ต้องใช้เสียงส่วนใหญ่ หรือเสียง 3 ใน 4 ของที่ประชุมผู้ถือหุ้น ดังนั้น
  ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่กลุ่มผู้ถือหุ้นใหญ่เสนอได้
  นอกจากนี้ การถือหุ้นในลักษณะกระจุกตัว ยังทำให้โอกาสที่บริษัทฯจะถูกครอบงำกิจการ
  (takeover) โดยบุคคลอื่นไม่สามารถเกิดขึ้นได้โดยปราศจากการยินยอมของเจมาร์ท
  แม้ว่าผู้ถือหุ้นกลุ่มอื่นจะเห็นโอกาสที่จะทำให้มูลค่าของกิจการเพิ่มขึ้น

  อย่างไรก็ดีบริษัทฯมีคณะกรรมการตรวจสอบซึ่งเป็นกรรมการอิสระ3
  ท่านจากกรรมการบริษัทฯทั้งหมด7ท่านซึ่งเป็นการช่วยเพิ่มประสิทธิภาพและความโปร่งใสในการบริหารจัดการ
  มีการถ่วงดุลอำนาจของคณะกรรมการ
  และเป็นตัวแทนของผู้ถือหุ้นรายย่อยในการตรวจสอบการบริหารจัดการของคณะผู้บริหาร
  และได้ว่าจ้างผู้ตรวจสอบระบบควบคุมภายในซึ่งเป็นบุคคลภายนอกและมีความเป็นอิสระ คือ บริษัท
  เอินส์ท แอนด์ ยัง คอร์ปอเรท เซอร์วิสเซท จำกัด (“เอินส์ทแอนด์ยัง” หรือ
  “E&Y”)เพื่อทำการตรวจสอบดูแลระบบการควบคุมภายใน
  และตรวจสอบการดำเนินงานของฝ่ายบริหารเพื่อให้เกิดความโปร่งใส
  โดยปฏิบัติงานเป็นอิสระและให้ความเห็นต่อคณะกรรมการตรวจสอบ นอกจากนี้
  คณะกรรมการบริษัทฯยังได้คำนึงถึงความสำคัญของนโยบายการกำกับดูแลกิจการที่ดีอย่างเคร่งครัด

2.2.2 ความเสี่ยงจากการพึ่งพิงผู้บริหารและบุคลากร

  การดำเนินธุรกิจของบริษัทฯ
  เป็นธุรกิจที่ต้องพึ่งพาความสามารถและความชำนาญของผู้บริหารและบุคลากรเป็นหลัก
  ทั้งในด้านสายสัมพันธ์กับธุรกิจต่างๆในการหาลูกค้าและในด้านการบริหารงาน โดยเฉพาะอย่างยิ่ง
  นายปิยะ พงษ์อัชฌา ประธานเจ้าหน้าที่บริหาร
  และรักษาการผู้อำนวยการบริหารสายงานการตลาดและการขายของบริษัทฯ
  เป็นผู้มีประสบการณ์อย่างยาวนานในธุรกิจ
  จึงเป็นที่รู้จักและยอมรับโดยทั่วไปในวงการติดตามเร่งรัดและบริหารหนี้
  ซึ่งเป็นคุณสมบัติที่สำคัญในการติดต่อลูกค้าและการดำเนินธุรกิจของบริษัทฯ
  และยังเป็นผู้กำหนดกรอบและนโยบายในการดำเนินธุรกิจของบริษัทฯ อีกด้วย

  อย่างไรก็ดี บริษัทฯ ได้ตระหนักถึงการพึ่งพิงดังกล่าว
  จึงได้มีการกระจายอำนาจการบริหารงานด้านต่างๆ สู่บุคคลอื่นเพิ่มมากขึ้น
  เพื่อลดการพึ่งพาการตัดสินใจของประธานเจ้าหน้าที่บริหารมากจนเกินไป
  มีการวางระบบและขั้นตอนการทำงานที่ชัดเจน
  และสร้างทีมงานที่มีศักยภาพในการบริหารงานและดำเนินงาน
  เพื่อให้บริษัทฯสามารถดำเนินการต่อไปได้อย่างมีประสิทธิภาพ

2.2.3 ความเสี่ยงจากสภาพคล่องทางการเงิน

  หากพิจารณาอัตราส่วนที่เกี่ยวข้องในการพิจารณาสภาพคล่องของบริษัทฯ เช่น
  อัตราส่วนสภาพคล่องหมุนเร็ว อัตราส่วนความสามารถในการชำระหนี้เป็นต้น
  และความสัมพันธ์ของแหล่งที่มาและใช้ไปของเงินทุน ในปี 2552 – 6 เดือนแรก ปี 2555
  (รายละเอียดแสดงไว้ในส่วนที่ 2 หัวข้อ 12 ฐานะการเงินและผลการดำเนินงาน) จะพบว่า
  บริษัทฯ มี สภาพคล่องในระดับค่อนข้างต่ำ อันอาจทำให้เกิดความเสี่ยงด้านสภาพคล่อง

  อย่างไรก็ดี หากพิจารณาสภาพการประกอบธุรกิจ บริษัทฯ
  เชื่อมั่นว่ามีสภาพคล่องทางการเงินเพียงพอและสามารถชำระหนี้ที่จะครบกำหนดในสิ้นปี
  2555เนื่องจากหนี้ระยะสั้นของบริษัทฯ
  เกือบทั้งหมดใช้ไปเพื่อลงทุนในการซื้อหนี้เพื่อบริหารและจัดเก็บ
  ซึ่งตามมาตรฐานบัญชีจัดเงินลงทุนในลูกหนี้ดังกล่าวเป็นสินทรัพย์ระยะยาวแต่โดยปกติธุรกิจบริษัทฯ
  จะได้รับเงินสดเพื่อชำระหนี้จากเงินลงทุนในลูกหนี้ดังกล่าวอย่างสม่ำเสมอโดยเฉพาะในช่วงแรกของการติดตามหนี้
  (1-2 ปีหลังการซื้อหนี้) โดยบริษัทฯ
  มีการประชุมผู้บริหารเพื่อติดตามและประเมินผลการจัดเก็บหนี้ทุกสัปดาห์
  รวมทั้งหาทางแก้ไขหรือออกมาตรการทางการตลาดเพื่อรองรับและกระตุ้นการจัดเก็บหนี้ให้เป็นไปตามประมาณการที่กำหนดถ้าบริษัทฯ
  ได้รับเงินจากการชำระหนี้เป็นจำนวนมาก
  ก็มีนโยบายนำเงินดังกล่าวไปจ่ายชำระคืนหนี้ก่อนกำหนด บริษัทฯ
  จึงใช้เงินกู้ระยะสั้นที่สามารถต่ออายุอย่างสม่ำเสมอเป็นแหล่งเงินทุนเพื่อบริหารต้นทุนของบริษัทฯ
  ซึ่งอัตราดอกเบี้ยสำหรับเงินกู้ระยะสั้นจะอ้างอิง Market rate
  ซึ่งต่ำกว่าอัตราดอกเบี้ยเงินกู้ระยะยาวซึ่งอ้างอิง MLR นอกจากนี้ ในช่วงไตรมาส 2 ปี 2555
  ที่ผ่านมา บริษัทฯ ยังมีเงินสดรับจากการเพิ่มทุนจากผู้ถือหุ้นเดิมจำนวน 105 ล้านบาท
  และจะได้รับเงินสดรับจากการเสนอขายหุ้นสามัญต่อประชาชนและต่อผู้ถือหุ้นเจมาร์ทในครั้งนี้
  ซึ่งจะส่งผลให้สัดส่วนเงินทุนระยะยาวของบริษัทฯเพิ่มสูงขึ้น ประกอบกับ บริษัทฯ
  ยังมีความสามารถในการกู้ยืมเงินเพิ่มเติมเพื่อชำระคืนหนี้ที่ครบกำหนดได้หากเงินเพิ่มทุนไม่เพียงพอ
  โดย ณ สิ้นไตรมาส 2 ปี 2555 บริษัทฯ
  ได้รับอนุมัติวงเงินกู้แบบไม่มีหลักประกันจากสถาบันการเงิน 2 แห่ง